SKRIFTLIG FORESPØRGSEL E-0580/02

af Alexandros Alavanos (GUE/NGL) til Kommissionen

(5. marts 2002)

Om: Evaluering af stabilitetsprogrammet for Grækenland

I evalueringsrapporten fra Kommissionen om opdatering af stabilitetsprogrammet for Grækenland 2001-2004 anføres det, at mindskelsen af indikatoren for den offentlige gæld forventes at ske i et langsommere tempo end forudsagt i stabilitetsprogrammet 2000: Den offentlige gæld vil ifølge de seneste prognoser falde fra 99,6 % af BNP i 2001 til 90 % af BNP i 2004 i stedet for til 84 % som tidligere forudsagt. Udviklingen i den offentlige gæld er under konstant indflydelse af de finansielle transaktioner, der foregår. En del af disse transaktioner opføres dog ikke på budgettet, og den deraf følgende manglende gennemsigtighed skaber tvivl om kvaliteten af den finansielle tilpasning. Rådet (finans- og økonomiministrene) ændrede ved sin godkendelse af det opdaterede stabilitetsprogram Kommissionens afgørelse og opfordrede myndighederne til i forbindelse med de kommende opdateringer af programmet at forelægge mere detaljerede oplysninger vedrørende de finansielle transaktioner, så udviklingen i gælden fremgik på en mere forståelig måde. Kommissionen bedes besvare følgende: Hvilke transaktioner er det, som ifølge Kommissionens meddelelse ikke opføres på budgettet? Er der offentlige udgifter, som noteres uden for det almindelige statsbudget? Hvilke elementer skaber manglende gennemsigtighed og tvivl om kvaliteten af finanspolitikken?

Svar afgivet på Kommissionens vegne af Pedro Solbes Mira

(22. april 2002)

Den offentlige gæld udtrykt i procenter af bruttonationalproduktet (BNP) i Grækenland er blandt de højeste i EU og ligger langt over den tærskel på 60 % af BNP, som er fastsat i EF-traktaten. Det er af væsentlig betydning, at der sker en hurtig reduktion af gældsraten, navnlig for at sikre de offentlige finansers langfristede bæredygtighed. Grækenland har i de senere år gjort betydelige fremskridt med hensyn til at korrigere budgetmæssige skævheder, men gældsraten faldt meget mindre, end man kunne have forventet på baggrund af den hurtige nominelle stigning i BNP, de store og stigende primære overskud og reduktionen af rentesatserne. Til en vis grad kan dette forklares af valutatransaktioner inden Grækenlands tiltrædelse til euroområdet, da en stor del af den offentlige gæld bestod i lån i udenlandske valutaer. Men i henhold til 2001-ajourføringen af stabilitetsprogrammet bremser uspecificerede faktorer nedgangen i den offentlige gæld med op til 4 % af BNP for perioden 2002-2004 på trods af den planlagte anvendelse af indtægter fra privatiseringer (i gennemsnit over 1 % af BNP) til afdrag af den offentlige gæld.

I 2001-ajourføringen af stabilitetsprogrammet sammenlignes den samlede udestående gæld ved slutningen af 2001 med prognoserne i budgettet for 2001. Den samlede stigning i den offentlige gæld anslås til 6,55 mia. EUR, mens budgettet regnede med en stigning på 4,78 mia. EUR. De andre faktorer bortset fra gælden og byrden fra valutatransaktioner beløber sig til 6,35 mia. EUR i stedet for 3,20 mia. EUR som beregnet i budgettet. Kun en lille del af dette beløb skyldes større lån til militære formål, mens der ikke foreligger nogen oplysninger om de andre faktorer, som har bevirket den hurtigere end i henhold til prognoserne forventede stigning i gældsbyrden. Desuden har DEKA (et statsejet holdingselskab, som ikke henregnes under staten) betalt afdrag på den offentlige gæld til et beløb af 4,46 mia. EUR i stedet for 2,20 mia. EUR som angivet i budgettet for 2001.

På denne baggrund mener Kommissionen, at de seneste års mangedobling af transaktioner, som ikke opføres på budgettet, men som indvirker på gældsudviklingen, og det faktum, at det fremgår af det ajourførte 2001-stabilitetsprogram, at sådanne transaktioner vil fortsætte på mellemlang sigt, uden at der gives nogen klare oplysninger om formålet hermed, bevirker manglende gennemsigtighed, som gør det vanskeligt at vurdere kvaliteten af de budgetmæssige tilpasninger, der foreslås i stabilitetsprogrammet.